Papersnake/gushiwen huggingface dataset:
约客未至偶书
方回（元代）

一半溪梅点绿苔，妖红移向小桃开。
稍晴欲暖春犹嫩，解赏能吟客肯来。
少顷焉知千万古，吾曹难少两三杯。
嘶骢未到柴门静，蛱蝶双飞去又回。
台城路·登天封寺浮图绝顶
姚燮（清代）

相轮七转盘梯上，奇观千里来逼。似水疑云，非天即海，一色缭青萦白。

城岚四接。认万瓦烟浮，六门潮抑。落照微茫，数鸿如墨点遥夕。

心悬若与俱堕，问红灰劫换，谁画金碧。花架鹰稀，萝巢鸽怖，藓字残碑都蚀。

锒铛响寂。剩羊角风高，送钟迎叶。仙梦今宵，五星和露摘。
与鄂州都统张提刑
杨冠卿（宋代）

江湖畴昔受恩深，赠晚漂流伤客心。
雨檝风帆倦行役，雪车冰客少知音。
价高肯羡连城璧，才谫难希谀墓金。
但得扁舟从此去，成亏宁复问昭琴。
题资福院石井
潘阆（宋代）

炎炎畏日树将焚，却恨都无一点云。
强跨蹇驴来得到，皆疑渴杀老参军。
送邓清臣之行在
朱翌（宋代）

老去何嫌雪满颠，放怀惟与子周旋。
起趋吴越时难得，上继张余理必然。
岭海断云归雁底，江湖春浪白鸥前。
故人相见问今我，雨笠烟蓑事力田。
思侍
韦骧（宋代）

旅宦经秋厌路尘，家书累日寂无闻。劳身江左驰单傅，目极淮东望白云。

俚听难将至音悦，天和不学众人焚。趋庭往往逢寒律，叱驭回辕两未分。
送章监丞守广信
方岳（宋代）

勇去何为者，寻盟少可人。
雁声江国晓，梅蕊雪篱春。
同舍谁如子，为州独有亲。
月岩吟处碧，物物是吾仁。
阮郎归
宋先生（宋代）

一轮明月照三峰。彩霞飞满空。分明见我主人公。明珠透上宫。丹药炼，鼎中红。频频要用功。功成定是出樊龙。闲游仙洞中。
送诗僧立平山住图山
成廷圭（元代）

东遐寺东遐只在，海门东二月西桥。送远公明月不来，过竹下白云相引。

到山中早时彷佛，三生会何日风流。一笑同少待春晖，野花发新诗还肯。
望江南
邵伯温（宋代）

百尺长藤垂到地，千株乔木密参天。只在郡城边。
寄蒋季庄
王淹（宋代）

桃花水起问行舟，时不能留迹自留。
何有声名呼子慎，傥能饥渴念之罘。
前车或和中涂废，古井难持短绠求。
闻说下帷书已就，愿从繁露识春秋。
齐天乐 苕南道中
李符（清代）

野塘水漫菰城路，晓来载诗移舰。柳恽汀荒，邱迟宅坏，急雨呜舰千点。

绿芜如染。映翠藻参差，鸦鹕能占。沽酒何村，花明独树小桥店。

昔游如昨日耳，记深深院宇，绮罗春艳。妆阁悬蛛，舞衫化蝶，满目繁华都减。

湿云乍敛。露浮玉遥峰，相看无厌。渔唱沧浪，荻根灯又闪。
元夕出游
蔡戡（宋代）

九衢灯火万家春，岭外风光自可人。剩喜丰登好时节，会须打可困精神。

嬉游要属风流帅，衰懒何堪老病身。勉意追陪非得已，由来忧乐本吾民。
奉酬韦祭酒偶游龙门北溪忽怀骊山别业因以言志…之作
魏奉古（唐代）

有美朝为贵，幽寻地自偏。践临伊水汭，想望灞池边。

是遇皆新伊，兹游若旧年。藤萝隐路接，杨柳御沟联。

道惬神情王，机忘俗理捐。遂初诚已重，兼济实为贤。

迹是东山恋，心惟北阙悬。顾惭经拾紫，多谢赋思玄。

未躧中林步，空承丽藻传。阳春和已寡，扣寂竟徒然。
涌云
邓深（宋代）

溪神骋技天公拙，非雪之雪白于雪。
倚栏小立不禁寒，却愿天日长炎热。
郭比部花园十二首 其十一 汇清亭
郭正域（明代）

高高结亭子，榡榡来松风。小窗日正午，涛声盈耳中。
和孔彦常侍郎癸酉冬雪
韦骧（宋代）

淳深等彭泽，瑰怪轻玉川。读公冬雪吟，爽气何飘然。

斋祠宿华省，对此同云天。坐看积琼瑶，光辉想蓝田。

泥滓歘藏垢，朽枯顿增妍。纷纷布寒空，往往迷飞仙。

狐裘杀馀温，薰炉凝微烟。清冷彻心骨，复谁嘲昼眠。

雄词笔下驱，若放春水船。庆丰仍记岁，讽咏期他年。
范侍御招饮七里香花下 其二
庄年（清代）

密叶繁葩绿玉丛，朝霞掩映雪玲珑。唐昌观里依稀似，后土祠边想象同。

满砌花飞惊积霰，隔邻香透趁微风。三年海外埋芳信，此日开筵兴不穷。
丙寅赠月蓬道人
刘克庄（宋代）

孝肃以来风力少，今龙图是恕斋公。
凭谁为请南山判，两个道人争一蓬。
游妙行寺
俞本（宋代）

中峰苍翠里，微径入禅关。
石座香尘积，莲池苔藓班。
鹤盘云在树，龙过雨侵山。
会得规中意，怡然一解颜。
闲田
释了惠（宋代）

秦不耕兮汉不耘，镬头边事杳无闻。
年来也有秋成望，三合清风半合云。
湓城客思
方回（元代）

客怀历落事多违，叹息流光似箭飞。
雪后蒌蒿初荐酒，花前蛱蝶欲穿衣。
熟知江水磨今古，难向春风问是非。
怅望庐山但愁绝，万重云锁几禅扉。
踏莎行·北望蝶山
刘辰翁（宋代）

北望蝶山，西迷凤苑。忽忽醉里题诗满。黄花只似去年黄，去年人去黄花远。雨压城荒，丘园路断。却晴又恨公来晚。依稀自唱古人诗，明年此会知谁健。
十月四日同子文克信子潜子直材翁子立诸弟访三十二叔祖于小蓬莱酌酒摘金橘小集戏成长句
杨万里（宋代）

诚斋老子不奈静，偶拄乌藤出苔径。独游无伴却成愁，群从同行还起兴。

每过一家添一人，须臾保社如烟云。褰裳涉溪溪水浅，著屦度桥桥柱新。

蓬莱一点出尘外，南溪裹在千花里。芙蓉照波上下红，琅玕绕屋东西翠。

槿篱竹户重复重，鸡鸣犬吠青霞中。蓬莱老仙出迎客，朱颜绿发仍方瞳。

餐菊为粮露为醑，染雾作巾云作屦。欣然领客到仙家，行尽蓬莱日未斜。

更倾仙瓢酌仙酒，酒外瓢边亦何有。偶看小树双团栾，碧琉璃叶黄金丸。

主人忍吃不忍摘，笑道未霜犹带酸。小僮随我勇过我，不管仙翁惜仙果。

争挽风枝拣霜颗，争献满盘来饤坐。隔水蓬莱看绝奇，蓬莱看水海如池。

主人劝客对绝境，不饮令侬怒生瘿。何如寄下未尽瓢，留待早梅赏疏影。
蝶恋花 其九 赋本事，九叠前韵
姚华（清代）

疑值川妃来翳凤。云幕残寒，袜底波尘冻。彩笔欲书传绮梦。

水边竹际飞轻鞚。

衮绣临轩春典重。宠极花王，进御谁先送。蘸杀接头无分共。

秋丛珍重初黏缝（
应制作潇湘八景 其二 潇湘夜雨
朱同（明代）

三湘重湖碧云暮，岸苇江芦不知数。孤篷夜半惊梦回，四顾知知莽回互。

乍疏乍密还潇潇，泽被枯槁翻天飘。江湖岂无庙堂念，恩深不知千里遥。
偈颂一百零一首
释慧性（宋代）

今朝四月初一，万像难逃影质。
马祖升堂，百丈卷席。
秘魔擎叉，鲁祖面壁。
唤驴作马，虾跳不出。
麒麟一角尖，鸟龟三眼赤。
古别离
王称（宋代）

将军嫖姚北伐时，汉兵五道同出师。使者三河募豪杰，材官半是幽并儿。

雁门燕郊一丈雪，交河蹴踏层冰裂。鸟旆遥翻青海云，蛇弓乱射阴山月。

青海阴山若个边，芳闺桃李为谁妍。三年玉箸频啼处，万里金钲尚未旋。

机中锦字织成久，漫诉相思别离后。鸳被春来夜梦多，龙沙秋尽寒川走。

飞书昨夜入咸阳，诏更徵兵屯朔方。苦战匈奴围未解，铁衣著尽边庭霜。

边庭风霜那可度，望断关山不知处。衣冠讵惜鸾带赊，楼高枉盼鸿音暮。

自古封侯燕颔身，肯思中妇凤楼尘。但令疏勒风烟扫，丼作阳台云雨人。
满庭芳 饯春
缪珊如（清代）

新绿愁烟，残红妒雨，匆匆断送芳春。晓钟怕听，偏是易黄昏。

吹到楝华风信，惊瞥眼、絮雪梨云。增惆怅，东郊祖饯，芳草也销魂。

痴心何处诉，薄浇杯酒，暗祝花神。倩杜鹃，枝上留住东君。

莫使骊歌频唱，有多少、燕恼莺嗔。还凭籍，游丝一缕，系住斜曛。
祛惑
戚学标（清代）

文章出真性，忠孝为之原。置此而不讲，藻帨徒纷繁。

临汝有才子，二十声腾骞。少年志易满，不惜逾短垣。

一旦凤池夺，仍有当路援。出入芙蓉府，谢去州县烦。

非吏亦非隐，车马填其门。园亭恣游宴，姬侍供盘飧。

晚益自任诞，夥颐为大言。名教有乐地，渠欲一力翻。

人品不足齿，诗文亦何论。况观所论著，无一究根源。

胭脂遮俗眼，尽如古井眢。风一而劝百，不觉入其樊。

欲举其人书，拉杂尽烧燔。一扫轻薄习，得见古道敦。

淫邪义当辟，杨墨非有冤。
隆中半榻图成感述 其二
游朴（明代）

龙卧幽踪未易寻，草庐深结白云岑。端居不画三分策，孝养何殊二表心。

淡泊自明高士志，开诚犹使里人钦。山头手植参天树，已似祠前古柏森。
禅人并化主写真求赞 其七十七
释正觉（宋代）

是真是假，谁相描画。似我似谁，莫入思惟。地方成矩，天圆自规。

莫界更无些法剩，一身还与十方宜。眉目炯炯，须发苍苍。

疏林沾野雪，古涧湛秋光。锦缝谁分梭路细，针关初透线芒长。

鹤梦未晓，鸟行无章。平买平卖兮，还他当行。
天台山中十首 其三
释元肇（宋代）

面对香炉峰，朝昏起云雾。飘飘无定形，忽被风吹去。

去去还复留，半挂长松树。悠然会我心，政自有佳趣。
瑞鹤仙
王千秋（宋代）

征鸿翻塞影。怅悲秋人老，浑无佳兴。鸣蛩问酒病。更堆积愁肠，摧残诗鬓。起寻芳径。菊羞人、依丛半隐。又岂知、虚度重阳，浪阔渺无归恨。

无定。登高人远，戏马台闲，怨歌谁听。香肩醉凭。镇常是、笑得醒。到如今何在，西风凝伫，冠也无人为正。看他们、对插茱萸，恨长怨永。
次韵潘德久舍人七月廿一夜喜雨五绝 其四
韩淲（宋代）

补陀净圣有许事，用作霖雨谈笑中。天竺山高湖水满，去来何地不圆通。
题陈毓瑞诗四首 其一
王旋吉（清代）

仙袂风吹雨垫巾，兴来随地可娱春。十年畿辅看花客，不及林泉自在身。
阶州甘泉馆
刘侃（明代）

风敛长空宿霭消，千山极目思迢迢。
沧江雨色收枫叶，银汉秋迢入柳条。
古洞殷雷还吐雾，闲云拥日故回潮。
坐来一酌甘泉水，欲借山人五石瓢。
寄傅霖
林逋（宋代）

葛蔓烟枯束六经，高廉浑与昔贤停。
黄牙稚子跨牛犊，白眼山贤识剑形。
寒睡草旁林酒壮，晓思河曲雨槎腥。
传闻曾说平生事，不要清朝梦武丁。
登西大悲阁
韩琦（宋代）

蔼蔼西蓝阁，烦襟一望开。山川归盛德，奸杰委尘埃。

城迥云连堞，烽闲草蔽台。谁知太守意，不为纳凉来。
杂兴
陆游（宋代）

庖丁悟养生，轮扁议读书。
彼特一技尔，圣智有不如。
端午饮汊口汪端家忽记京华旧事
程敏政（明代）

紫云溪上作端阳，忽记前年黼座傍。分艾特颁宫样虎，侑尊时出上供羊。

綵丝系臂饶恩露，聚扇回风带御香。抚景不堪惊岁月，愧无才力报君王。
赠皇甫道人
饶节（宋代）

三界从来不易安，那堪家火更烹煎。吾家幸有清凉地，枕上从头子细看。
咏怀二首 其一
马仲琛（清代）

落落谢尘寰，遂意寄空谷。地偏心愈远，物外惬幽独。

山光凝竹心，云影带茅屋。耽此云山趣，世路任反覆。

或当松径间，或傍花影宿。爱谢复爱陶，好句供我读。

一唱三叹息，琅琅振林麓。
登遨游冢有感示凡公响泉道人
袁宏道（明代）

古冢新新道，荒原漠漠枫。荷衣蕙带鬼，燕麦兔葵风。

颓叠高陵变，分趋逝水东。莫言空不得，何事不成空。
颂古三十八首
释慧方（宋代）

插锹叉手异何同，要显全机立大功。
虽然有数通呈了，留得高传振祖风。
送陈省三舍人望曾归台湾 其二
杨浚（唐代）

沧海横流百事非，腥风吹水上人衣。鱼龙变幻天何极，独棹扁舟看落晖。
天目和尚赞松源和尚像永长读赞
释如珙（宋代）

我祖之真，是真非真。
我父之赞，是赞非赞。
非是是真，非赞是赞。
塞破虚空，断杨岐旨，
灭临济宗。分付寂静水，
打凤罗龙。
金盏子 四时怀古秋词
陈著（宋代）

眼底时光，奈老来、如何奈得秋何。黄叶最多情，天分付、凉意一声先做。

是处著露莎蛩，也酸吟相和。新雁想，飞到故都徘徊，未忍轻过。

往事是堪唾。红枣信、烽折尽任他。湖山桂香自好，笙歌舫、沈沈醉也谁拖。

可怜瘦月凄凉，把兴亡看破。如今□，但留下满城□，西风悲些。
游黄山
聂宗卿（宋代）

陟冈寻胜迹，小径绕危岑。
高隐重云幕，间游乱石林。
因潜涤患水，如卧辟寒金。
松老青姿怪，岩空紫气深。
几宵惊客梦，半夜有猿吟。
我本神仙裔，徘徊称道心。
呈许深父及之
赵蕃（宋代）

路入分宜县，心驰月旦评。
参差万木合，曲折乱滩行。
江右孰茂宰，斯人垂大名。
凫飞看公入，鸢堕黯余情。
一落索 积馀以《满江红》喜雪词见示，因作忆梅词答之
刘世珍（清代）

本是谢家吟絮。记怀豪素。声声合唱满江红，好倩小红低谱。

况值岁华云暮。春风闲度。者回消息到梅花，浑不见花开处。
南乡子·归雁转西楼
陈允平（宋代）

归雁转西楼。薄幸音书日日收。旧恨却凭红叶去，飕飕。春水多情日夜流。杨柳曲江头。烟里青青恨不休。九十韶光风雨半，回眸。一片花飞一片愁。
鸟窠和尚赞
白居易（唐代）

形羸骨瘦久修行，一纳麻衣称道情。
曾结草庵倚碧树，天涯知有鸟窠名。
苦雨
韩琦（宋代）

直疑天际裂银潢，大雨连倾特异常。数里河声轰阵鼓，万条檐溜卓戎枪。

雷霆势恶掀人脑，蛟□朋凶碎客航。正熟民田多没穗，几时仁恻动苍苍。
题玉镂鸳鸯屏
弘历（清代）

质是曾潜璞，形如宛在梁。底须七十二，真叶肃雍祥。

诗昔称崔珏，池今见霍光。亶哉双玉合，佳祉兆安康。
挽袁洁斋侍郎三首
刘宰（宋代）

讲学元无倦，繙书老更勤。
能令神气王，直互死生分。
玉折经纶具，星垂翰墨勋。
凄其知已地，洒泪湿寒云。
论语绝句一百首
张九成（宋代）

参闻吾道无心语，只在当时一唯间。
多学反嗟疑子贡，望云犹隔数重关。
与庆伯广声别后有怀
赵蕃（宋代）

清虚亭上晚凭栏，正我扁舟堕险艰。
举酒纵君能酬我，未闻流水有西还。
庐之山送庐宗韶分教南匡 其一
王缜（明代）

庐之山，高巍巍，望中仿佛与天齐。我愿师道亦如此，文光直压匡庐低。
和晚北园
彭汝砺（宋代）

天气非相逼，东风已自归。乐游终少及，世事故多违。

桃杏春如在，溪山暑尚微。早期荃楫泛，频纵角觞飞。
句
陶弼（宋代）

落成序嘉宾，煮蟹脍溪鲈。
关山吟 其二
罗泽南（清代）

家住罗山第几曲，几株丛桂几竿竹。青帘竞沽游客酒，碧田多种邻翁粟。

日暮邻家籴新米，拾得生柴煮淡粥。炊烟未熟客忽来，挑镫共展奇书读。
题猿石手卷二首
陆文圭（元代）

楚山无人，群戏树颠。
或据大石，如君长然。
送梅龙图
王安石（宋代）

子真家世子云乡，风力才华岂易当。
回首古人多隐约，致身今日独辉光。
谟明久合分三府，治剧聊须试一方。
从此政成何所报，百城无事只耕桑。
韶州秩满至清源道中闻子庠侄磻俱登第又题客邸
张牧（宋代）

道路已三月，山川犹昔年。绣花红委地，刺水绿平田。

生计付身外，儿曹慰眼前。愈知贫有味，无梦到愁边。
减字木兰花·祥呈香褓
佚名（宋代）

祥呈香褓。尝记翁生当己卯。福禄俱添。绿鬓红颜七十三。芝兰满砌。争著彩衣堂下戏。祝寿无涯。王母襟期醉九霞。
游南山
吴定（清代）

我非皇古人，常怀皇古心。穷居寡闻见，登彼南山岑。

山中何所寡，松柏郁成林。枝叶扬青蕤，修干直千寻。

思为栋与梁，霜雪自此深。
再度梨岭和壁间韵
托浑布（清代）

闽越分程咫尺间，峰如屏展水如环。龙收潭雨僧安钵，鸟破林烟客款关。

风色苍茫瓯海树，秋容峭削浦城山。年来遍踏红尘道，一晌云栖始觉间。
挽观登使郑尚书
李曾伯（宋代）

忆昨从游日，乌奴桃李春。
通家联雅好，入幕而佳宾。
绿野归心切，丹山旧迹陈。
九原多感怆，掩袂重伤神。
离豫章进贤道中
李彭（宋代）

春在江村桑柘中，多情十日雨兼风。杜鹃北向劝归去，我为故人聊复东。
上巳日州园
蔡襄（宋代）

地上多于枝上花，东楼凝望惜年华。潮头正对伍员庙，燕子争归百姓家。

粉箨渐高山径笋，绿旗初展石岩茶。流芳自与人兼老，樽酒相逢莫重嗟。
次韵光化宋唐年主簿见寄二首
陈与义（宋代）

高人主簿固非宜，天马何妨畧受鞿。
会有梅花堪寄远，可因莼菜便怀归。
相如未免家徒壁，季子行看嫂下机。
且复哦诗置此事，江山相助莫相违。
友人来诗有纸价高之句次韵
李正民（宋代）

文章小技等秋毫，鄙作空令笔史劳。闻道东家方给札，柯藤谷楮两相高。
恋绣衾（己卯灯夕，留城中独坐，忆当涂买灯，姑苏夜舞，再集赋此）
刘辰翁（宋代）

当年三五舞太平。醉归来、花影满庭。办永夜、重开宴，笑姑苏、万眼未明|<万眼罗最精最贵，然最暗。>|

而今绕市歌儿马，客黄昏、细雨满城。十年事、去如水，想家人、村庙看灯。
次韵杨宰二首
陈造（宋代）

早缘官事坐儿痴，晚悟骚人赋汨泥。
耐病久闲金腰褭，扶衰时近玉东西。
词场尚友心终在，诗力逢君价自低。
欲试成风须妙质，莫怀章甫问雕题。
和钱孙叔委心亭二绝 其一
胡寅（宋代）

交衢尘雾祗相煎，回首山林去未缘。安得委心无一事，陪公清话许忘年。
渡大小淩河
梁有年（明代）

马首红尘思惘然，盈朝喜见两潺湲。舟回野岸苍烟合，幄倚河潺绿水漩。

细浪随风迎短棹，高台倒影漾清涟。趍移不尽临流兴，酾酒仍期五月天。
彭蠡夜泛
彭孙遹（清代）

清浅宫亭水，溅溅百道流。残春风送客，终夜月随舟。

野火沈葭苇，遥天挂斗牛。相依有鸥鹭，任意宿汀洲。
次韵杜幕春日
郑侠（宋代）

平明驱马出城东，马上知君兴莫穷。
淮曲山川三月路，春光桃李万家风。
酒肠宽处须吞海，诗思狂来几击钟。
何事青丝正双鬓，拟将渔钓约溪翁。
北游诗十八首 其六 涉河
张元凯（明代）

大河合淮泗，奔波若倾倒。一瞬下千里，风帆疾于鸟。

我行逆其流，尺寸竟昏晓。丈夫托蓬根，世事茹茶蓼。

穷途已倦游，况复苦秋潦。揽挈黑貂寒，西风吹人老。
次韵梁广文重午吊古
陈造（宋代）

去年重午饮酒归，赓歌酬酢无俗子。
今年重午约同饮，更向诗人阅诗史。
平生玩物游戏尔，把酒孰知情所寄。
交朋径略形体中，嗜好本非杯勺里。
自昔骚人吟九辩，亦知令尹安三已。
宗英分严君恩重，一身摧折财稊米。
空遗楚俗千古哀，沈菰鼓鷁喧江涘。
属世休明偕五细，尚论取友吾谢此。
但制荷裳扈明月，无复凄风起苹芷。
明日菖盘荐急觞，容我客间先坐寐。
君来何止四者并，九室之春贱如水。
萱芝齐茂图为周生寿其外祖母
卢龙云（明代）

宅相曾期应外家，且因喜燕进流霞。紫鸾诏待辉双翟，青鸟书传集六珈。

萱号忘忧金作草，芝看联秀玉为花。由来圣善堪多祉，庆溢潘园未有涯。
立冬日野外行吟
释文珦（宋代）

吟行不惮遥，风景尽堪抄。
天水清相入，秋冬气始交。
饮虹消海曲，宿雁下塘坳。
归去须乘月，松门许夜敲。
春暮送碧云闍棃归灵岩
姚宽（宋代）

归意太匆匆，逢春去住中。
澹香花湿雨，薄影絮行风。
觅句愁何许，谈玄兴未穷。
应缘知有处，只莫恨飘蓬。
颂古一○一首 其五十二
释子淳（宋代）

京师出大黄，熟处最难忘。道吾常作舞，元是谢三郎。
泛溪纪游
庞尚鹏（明代）

共有江山癖，逍遥且浪游。秋深正摇落，万树风飕飕。

一扫黄雾正，须臾紫气浮。金轮出东海，移上碧天头。

清光彻林莽，仰见草木稠。溪毛正堪采，蘋藻正加羞。

搴篷广舒眺，万象皆凝眸。俯吸长江水，欲涉昆崙丘。

观者争拥路，李郭同仙舟。孤村藏曲水，中有百花洲。

园池开别墅，菊圃枕芳畴。停桡频命酌，抚景意绸缪。

鱼龙排逆浪，鹰隼击高秋。此生常扰扰，劳瘁何时休。

达人能自遣，泛水架飞楼。掣身谢尘鞅，耻为名利谋。

皂帽迎风落，渔樵共歌讴。遭逢唐虞世，恩波遍海陬。

感君结高义，难将白璧酬。朱颜岂长在，明珠惜暗投。

盘桓有馀乐，身外吾何求。白云长聚散，千古空悠悠。

蓬莱隔万里，道路嗟阻修。岁月不待人，倚天任去留。
问月台苏竹庄同赋
白玉蟾（宋代）

千山万山翠交锁，何处瑶台天上堕。
台前吟久忽登楼，楼前开窗天入座。
留天且莫放天归，问天明月来几时。
青天推月上云表，使我对月自问之。
试问月中玉妃子，人言羿妻无乃是。
夜夜清风为作媒，欲把冰姿嫁谁氏。
桂子婆娑今几秋。蘂宫珠殿何年修。
吴刚执斧胡不休，玉兔银蟾犹更留。
我闻明皇排空听，又闻李白骑鲸水中捉。
至今天上弄银盘，依旧万星攒碧落。
但见一轮月在天，如何千江千月圆。
月还似水水似月，千眼所见皆同然。
今方得月为诗侣，月亦有情但无语。
延月不久月意归，我欲乘风游玉宇。
眼儿媚（王漕赴介庵赏梅）
赵彦端（宋代）

黄昏小宴史君家。梅粉试春华。暗香素蕊，横枝疏影，月淡风斜。

更饶红烛枝头挂，粉蜡斗香奢。元宵近也，小园先试，火树银花。
长沙送梁副端归京
戴叔伦（唐代）

奏书归阙下，祖帐出湘东。满座他乡别，何年此会同。

藉芳怜岸草，闻笛怨江风。且莫乘流去，心期在醉中。
南康寄陈分巡希冉时希冉之九江一日矣
邵宝（明代）

江上春风酒一壶，南来拟共对鄱湖。夜深独听庐山雨，却放诗人赋小孤。
沁园春 题拈花微笑图
孙云鹤（清代）

几叶华严，五千道德，今归一家。喜丹炉烧罢，长留诗卷，蒲团坐破，不著袈裟。

称意如斯，无忧果尔，消受朝岚与夕霞。披图处，羡人间清福，几个如它。

东风兰又生芽。正欢喜、庭前绕膝哗。写心中静境，半桥流水，眼前真趣，万树梅花。

三味同参，夙根顿悟，却索芜词到绛纱。拈枝笑，把江毫剩彩，分与些些。
望夕雨诗
刘苞（南北朝）

崇朝构行雨，薄晚屯密云。缘阶起素沫，竟水散圆文。

河柳低未举，山桃落已芬。清樽义不荐，淹留遂待君。
自贻
陆游（宋代）

寒暑衣一称，朝晡饭数匙。
钱能祸扑满，酒不负鸱夷。
送锦衣莫玉泉还京 其二
区越（明代）

几将心事共绸缪，静坐篝灯话未休。匣剑又旋天北极，送君还未水西头。

日临上苑花争吐，雨湿王孙草漫抽。肯信山中猿鹤怨，都城佳丽易淹留。
晚眺
卫宗武（宋代）

一碧秋万顷，了无云翳侵。
远山醒病眼，澄水莹尘襟。
雁落浮寒渚，乌栖认旧林。
临流小盘薄，飞镜挂危岑。
甘州子
顾夐（五代）

一炉龙麝锦帷傍，屏掩映，烛荧煌。禁楼刁斗喜初长，

罗荐绣鸳鸯。山枕上，私语口脂香。

每逢清夜与良晨，多怅望，足伤神。云迷水隔意中人，

寂寞绣罗茵。山枕上，几点泪痕新。

曾如刘阮访仙踪，深洞客，此时逢。绮筵散后绣衾同。

款曲见韶容。山枕上，长是怯晨钟。

露桃花里小楼深，持玉盏，听瑶琴。醉归青琐入鸳衾，

月色照衣襟。山枕上，翠钿镇眉心。

红炉深夜醉调笙，敲拍处，玉纤轻。小屏古画岸低平，

烟月满闲庭。山枕上，灯背脸波横。
榜出即事戏成
赵鼎臣（宋代）

黄纸争看淡墨书，人人自恐姓名无。用心正似争蛮触，出手何如得雉卢。

路入广寒人共羡，捷传城濮气争呼。回思三十年前事，华发萧萧一病夫。
和芦洲刘子泉秋怀
葛起耕（宋代）

雨送秋归雁带霜，凝情无处寄诗狂。
一庭莎草蛩吟老，万里梅花鹤梦长。
德谊可踰钟鼎贵，圣贤不死简编香。
迩来世道添悲梗，不但摧车是太行。
题共乐堂
姚舜谐（宋代）

秀气清阴日满前，仙瀛蓬阆景都全。綵舟画楫鱼喷浪，绮席金炉麝吐烟。

欢胜更思明月夜，饮酣惟恐夕阳天。主人报政荣涂近，淮浙重游路接连。
批子弟理旧居状
杨玢（五代）

四邻侵我我从伊，毕竟须思未有时。

试上含元殿基望，秋风秋草正离离。
咏史
黎崇宣（明代）

苏子昔未遇，发箧夜读书。徒工揣摩术，讵有仁义图。

游说一见行，咄尔乘高车。仗节返乡井，翕嚇惊庸愚。

父母拥帚迎，亲戚伛偻趋。富贵徒自矜，竟尔身首殊。

七尺既莫保，寸舌终何如。
听琴
张乔（唐代）

清月转瑶轸，弄中湘水寒。
能令坐来客，不语自相看。
静恐鬼神出，急疑风雨残。
几时归岭峤，更过洞庭弹。
避暑
李觏（宋代）

富贵责且重，惭耻心如何。贫贱事易了，饱煖幸已多。

大热火天事，虚堂枕山阿。拔俗嫌人影，考古分贤科。

漱冷齿双噤，饮香颜半酡。一跣或移日，遇狂还自歌。

去就各有志，彼此无相诃。原宪岂尝病，赐也徒来过。
赠汤元亨
王质（宋代）

汤子亲携宝鉴囊，路开春草见王郎。只今萍梗栖湓浦，畴昔松楸在建康。

数转话端才历历，一生身世不茫茫。从今点破心间事，独对东风笑一场。
江如晦以诗送蕙一本以诗谢之
王洋（宋代）

幽芳不弄妍，人意自推先。
比德人间愿，同心事外贤。
香因天力与，名自楚词传。
桃李多颜色，相逢不敢鲜。
余有三恨一无子二无助三无成抱北苦心娱以文
俞文豹（宋代）

可笑春蚕有许痴，年年辛苦为他谁。
恰如贫女飞梭了，挂估何曾有一丝。
用杨诚斋韵再题欧阳长老墨梅 其三
袁说友（宋代）

从来冰雪体，引墨为君开。寄语金鸾客，和羹人正来。
检旧诗偶见在蜀日江渎池醉归之篇怅然有感
陆游（宋代）

江渎池头烂醉归，青旗日晚插城扉。
正驰玉勒冲红雨，又挟金丸伺翠衣。
老境渐侵欢意尽，旧游欲说故人稀。
凭高三叹君知否，倦鷁无风亦退飞。
和徐云屿寄徐清溪
何梦桂（宋代）

平生经济事，宁与世沉沦。日暮倦行客，天寒却扫门。

百年双白发，四海一缁尘。欲相壶丘子，深惭见地文。
五柳先生传
陶渊明（魏晋）

先生不知何许人也，亦不详其姓字，宅边有五柳树，因以为号焉。闲静少言，不慕荣利。好读书，不求甚解；每有会意，便欣然忘食。性嗜酒，家贫不能常得。亲旧知其如此，或置酒而招之；造饮辄尽，期在必醉。既醉而退，曾不吝情去留。环堵萧然，不蔽风日；短褐穿结，箪瓢屡空，晏如也。常著文章自娱，颇示己志。忘怀得失，以此自终。

赞曰：黔娄之妻有言：“不戚戚于贫贱，不汲汲于富贵。”其言兹若人之俦乎？衔觞赋诗，以乐其志，无怀氏之民欤？葛天氏之民欤？
念奴娇·江南到处
赵善括（宋代）

江南到处，被波光云影，留人行色。昔我来时春正好，舞絮□飞南陌。今日登临，读书斋上，重作凭栏客。清溪毂细，夜来微涨新碧。两岸蘸水浓阴，断虹横障，一带连环璧。林外青山千万叠，雨歇半空犹湿。已倩双鳞，更须灵鹊，先报归消息。归来征袖，尽携千里风月。
赠瑄上人 其三
王灼（宋代）

白发潜庵老，近者焚翰墨。长身书台子，江湖断信息。

肥宗与短演，见面应不识。桑门减诗侣，熟念气填臆。

惟师两无择，同我滞乡国。努力事唱酬，异时亦南北。
正月十六日双寿歌
区大相（明代）

青鸟海上来，衔书置君堂。书中何所道，仙字八九行。

灿灿赤玉文，叠叠紫泥香。上言圣世得贤良，下言翁姥偕寿康。

翁姥授书起，两两长跪迎天祉。顾为青鸟言，惟我二人，佩仁行义。

若纤尘在泰山，涓潦在海水。何能一旦感动天，皇天锡佑无穷纪。

绥山桃实成并蒂，东海扶枝作连理。又有玉皇香案吏，绣衣白简称吾子。

韶华二八早春朝，火树千层接绛霄。翁姥降生同此日，绣衣衔命新下朝。

天书乍听皇华咏，南国先传骢马谣。骢马承恩向南极，登车正上扶桑日。

命服何须玳瑁簪，甘滫讵假琅玕实。此中洞天福庭，有碧草朱华金砂玉屑，服之寿与天地毕。

观风若上瑶台望，取致高堂胜怀橘。
送曹士弘
方回（元代）

之子博古今，妙年著儒冠。顾肯易戎服，屑为游徼官。

未喜弓力易，尚爱齑盐酸。紫面颊骨耸，赤心胆气完。

得非真将种，终当拜汉坛。曰予俎豆学，素不梦粪棺。

甬东富海物，槁鲜供烹餐。曰予岂嗜味，啖茹实所安。

共惟伯厚父，三入专金銮。万古贮胸次，四溟涸毫端。

今年七十五，两纪歌考槃。举世一影独，晚进再拜难。

庶几因此行，抠衣趋门阑。幸不辞孺悲，昼夜勤仰钻。

列宿共辰极，众羽朝祥鸾。万物各从类，同心臭如兰。

去去不可追，著鞭驶征鞍。我亦意欲往，惜哉步蹒跚。
腊月廿三日饮德卿宅用涯翁斋居联句韵
顾清（明代）

良游集南园，秉烛向深夜。
盟寻旧雨余，坐想重茵藉。
墙阴有残旧，邻酒友索价。
西瞻太行峰，皓白欺二华。
兹惟藏春坞，岂伊凌风榭。
洪炉赫彤霞，余香袅檀麝。
窗明疑若空，檐短不留罅。
吟苦愁后成，棋劲斗先下。
翻思前夕里，高宴久已罢。
远钟送深更，疲仆催早驾。
顾兹蚓窍鸣，试我蝇头写。
得隽豪屡挥，沉思首频亚。
忽看山月高，顾影独惊诧。
情兼宾主忘，气已芝兰化。
诸公信自贤，此夕颇堪讶。
招要入拘牵，窘迫自闲暇。
词非石鼎工，酒罄金罍泻。
明朝逐余欢，此榻宁许借。
自城南濠上步月之葆光
韩维（宋代）

厌踏尘中路，远寻濠上行。
水声喧夜堑，月色满春城。
{街圭换土}{街圭换土}交游乐，依依里巷情。
优哉不知老，何暇慕轩缨。
晓梦
李清照（宋代）

晓梦随疏钟，飘然蹑云霞。
因缘安期生，邂逅萼绿华。
秋风正无赖，吹尽玉井花。
共看藕如船，同食枣如瓜。
翩翩坐上客，意妙语亦佳。
嘲辞斗诡辩，活火分新茶。
虽非助帝功，其乐莫可涯。
人生能如此，何必归故家。
起来敛衣坐，掩耳厌喧哗。
心知不可见，念念犹咨嗟。
偈颂一百五十首
释心月（宋代）

五九四十五，太阳开门户。
一点微云何处来，散作人间三日雨。
晓来忽推窗，所见非常处。
白玉作楼台，烂银为国土。
盐官王老师，偈颂一百五十首欢喜无著处。
拈起须弥槌，击动虚空皷。
清音闻远近，雅韵贯今古。
法眼和一通，听之犹莽卤。
古人有言兮，千年田，
八百主。
挽颜尚书二首
刘克庄（宋代）

忆昨端平际，烦公尹帝京。
解弦三辅理，免胄一军惊。
举国言尊勇，无人议敞轻。
如何开济手，寂寞向佳城。
越州歌二十首
汪元量（宋代）

苍生恸哭入云霄，内苑琼林已作樵。
打断六更天未晓，禁庭两桁籸盘烧。
游灵岩
李茂先（宋代）

雪岩偶得片时留，倾倒清尊兴未休。香积寻常分药水，禅林自昔枕江流。

羊肠盘转层崖荫，山腹空悬古洞幽。谈笑相逢情更厚，何当携手约重游。
训蒙绝句 体用
朱熹（宋代）

体用如何是一源，用犹枝叶体犹根。当于发处原其本，体立于斯用乃存。
寄太康知县周宣德
徐积（宋代）

冬之季月，月及上弦。太康书来，慰此皤然。并其成法，别为一书。

敏而有术，使我嗟吁。考其大指，官之楷模。官守其约，事总其要。

何弊不除，何隐弗照。如陛高台，俯视四旁。不持度量，是物可量。

挈裘之领，提纲之纲。维简维能，维能维精。维精维思，维思维诚。

既诚既明，既信既行。日有馀力，民亦閒暇。不肯顽恶，孰为欺诈。

不出一符，不遗一力。或将尔车，或负尔穑。四境之内，如云坌集。

一岁之事，先期以办。私无所扰，公无所患。至于盗贼，无处伏藏。

情既暴露，脱身奔亡。吏案可空，刑书可阁。俾尔室家，既安且乐。

岂唯太康，世蒙其业。凡百有司，皆来取法。勿毁其成，在彼后人。

勿有所嫉，勿摇勿倾。如川斯流，勿窒其行。美哉太康，不负厥官。

到官之日，坐席未安。所成者大，所及者远。何以加之，加于所勉。

又何加焉，不倦于终。遗之无穷，智者之功。
寄陜西提刑江学士
司马光（宋代）

明主于庶狱，选才从本朝。酂侯三尺律，汉使一封轺。

郡国清名满，关河古意饶。凄凉乘障客，华发日萧萧。
同族侄评事黯游昌禅师山池其二
李白（唐代）

客来花雨际。
秋水落金池。
片石寒青锦。
疏杨挂绿丝。
高僧拂玉柄。
童子献霜梨。
惜去爱佳景。
烟萝欲暝时。
梁明堂登歌 歌白帝辞
沈约（南北朝）

神在秋方。
帝居西皓。
允兹金德。
裁成万宝。
鸿来雀化。
参见火斜。
幕无玄鸟。
菊有黄华。
载列笙磬。
式陈彝俎。
灵罔常怀。
惟德是与。
和杨学古先生东阁趺坐韵四首 其三
李东阳（明代）

名家簪绂是前途，两世青云共接趺。金冶外看双剑跃，木山中见一峰孤。

韦贤经学真传授，扬子文章古范模。衣钵更多门下士，向来江浙似湖苏。
乞酿于郭伯瞻
何坦（宋代）

洗盏试邀从事醵，卧罍忽报步兵厨。良辰不与清樽共，今夜傥兵明日无。

未论一缸分雪乳，已拚千日醉云腴。宜黄漫尉今狂甚，听我酣歌入五湖。
悲秋十八咏效晚唐体和邓玄度给谏 其七 秋菰
韩上桂（明代）

平湖一望水连天，弱带愁肠暗自牵。饭煮雕胡无可进，席分蒲自竟难眠。

沉云似墨情俱黯，逐浪如鸥势不前。闻道沈郎曾寄咏，近来腰瘦付谁怜。
凉轩
黄通（宋代）

古邑已清旷，凉轩尤洒然。檐楹低竹树，城郭带云泉。

铸水孤吟地，流觞避暑天。应嗟吾土隘，无处畜风烟。
晓起
陆深（明代）

雨洗春容淡有姿，柳丝花雾共参差。人家住在青山曲，无事朝来睡起迟。
观松岩画卷
许棐（宋代）

老屐相随四十年，惯看苍翠听潺湲。今朝细玩松岩画，犹有吟行未到山。
次友人寒食书怀韵二首 其一
张元干（宋代）

往昔升平客大梁，新烟然烛九衢香。车声驰道内家出，春色禁沟宫柳黄。

陵邑祇今称虏地，衣冠谁复问唐装。伤心寒食当时事，梦想流莺下苑墙。
四月十八日过师贤留饮归用前韵寄师贤
李彭（宋代）

避俗非避世，择交欣择乡。共泛忘忧物，听雨对胡床。

江湖系舴忘，夜窗灯火凉。论诗中鸣镝，辞源注方塘。

韦杜骨已朽，谁焚更生香。我才肩培塿，君自粲氐房。

玉人能晓此，藻绘已埋藏。破涕欲为笑，横膺复怏怏。

行矣勿复道，孽孤政为祥。
惜花
李山甫（唐代）

未会春风意，开君又落君。一年今烂漫，几日便缤纷。

别艳那堪赏，馀香不忍闻。尊前恨无语，应解作朝云。
鹧鸪天·点尽苍苔色欲空
辛弃疾（宋代）

点尽苍苔色欲空。竹篱茅舍要诗翁。
花余歌舞欢娱外，诗在经营惨淡中。

听软语，笑衰容。一枝斜坠翠鬟松。
浅颦轻笑谁堪醉，看取萧然林下风。
元会大飨歌十首 其一 肆夏
佚名（隋代）

昊苍眷命，兴王统天。业高帝始，道貌皇先。礼成化穆，乐合风宣。

宾朝荒夏，对扬穹玄。
梨花 其二
孔夷（宋代）

雨晴梨花春有光。
寄东蜀幕中友
李洞（唐代）

官亭池碧海榴殷，遥想清才倚画栏。柳絮涨天笼地暖，

角声经雨透云寒。晓侵台座香烟湿，夜草军书蜡炬干。

为话门人吟太苦，风摧兰秀一枝残。
代同官送方蛟峰二首 其二
萧立之（宋代）

蟠木离奇谁是客，讵图燕谷亦春风。方皋相马骊黄外，康节识花根拨中。

投士泥途公为国，读书城旦我何功。只今一瓣南丰在，夹袋他年愿始终。
同子兴赋雪中折带冰梅
陶梦桂（宋代）

雪里攀梅冷不胜，归来分插几空瓶。
花间乱缀未凋玉，窗下细看元是冰。
旋觉暖回还易散，只愁冻损独先零。
诗翁贪看横斜影，未暝呼童急上灯。
匡庐吟问李饶州志清
申涵光（清代）

汝从江右返，正当秋雁分。几时离却鄱阳水，衣裘尚带匡山云。

我闻匡山天下绝，飞泉百丈吹琼雪。香炉五老没层云，影入波涛峰势折。

闻有陆羽井，又有远公台。李白读书心所好，至今魂魄应常来。

我曾东入吴，扬帆下西浙。杨子太湖水，满眼吴山北固皆丘垤。

十载匡庐幽梦结，西江血满鄱湖热。兵戈遥隔子猷船，汝若曾登可细说。
思山居一十首·忆种苽时
李德裕（唐代）

尚平方毕娶，疏广念归期。涧底松成盖，檐前桂长枝。
径闲芳草合，山静落花迟。虽有苽园在，无因及种时。
春秋战国门。苏厉
周昙（唐代）

百步穿杨箭不移，养由堪教听弘规。

身隆业著未知退，勿遣功名一旦隳。
贺大中丞张静峰征广之东西两收奇功二首 其二
湛若水（明代）

斧钺亲临柳庆营，潢池赤子合收兵。若教孟子论功载，归马华山是武成。
丹徒道中
薛镛（清代）

四野何空阔，新阴绿可扪。青山排对岸，黄犊下孤村。

风定雨初歇，潮归沙有痕。扁舟行缓缓，遮莫暮烟昏。
送王夕拜移帅庆阳
强至（宋代）

一月天书两紫泥，朝持使节暮征西。
关中父老攀旗尾，阃外偏裨望马蹄。
行色欲侵边雪散，威声先压塞云低。
情勤佳客双延辟，令肃强兵倍训齐。
城堡此时归镇静，朝廷自昔重招携。
坐收勋叶光彝鼎。入拜恩私宠介圭。
文武兼才缘已试，父兄前烈不难跻。
却惭主帅经三易，幕府徘徊守故栖。
访陈隐君如初
李英（清代）

隐居君有古人风，傲视烟霞俗不同。自愧登堂非孺子，谁知榻下得陈公。

高歌斗酒情何剧，起舞双钩气并雄。念我资身犹可笑，持竿日向海门东。
送祠祭胡郎中添麒归田
曹义（明代）

黄甲同登二十年，鹓班每共早朝天。忽惊解组旋行旆，那忍分襟对别筵。

客路西风飘冻雪，关城落木锁寒烟。到家旧业知何处，书屋依然枕石田。
饯卢威仲
赵汝腾（宋代）

狐腋羊皮孰劣优，每嗟里社尚沉浮。
千篇南雪题几遍，一马东沉去不留。
吴地名高诵梅福，汉廷语吉趣朱游。
柯山若问衰陈迹，为说犹怀畎亩忧。
句
释惠崇（宋代）

春浅冰生井，宵分月上轩。
韩康公挽词三首
苏轼（宋代）

故国非乔木，兴王有世臣。
嗟余后死者，犹及老成人。
德业经文武，风流表缙绅。
空余行乐地，处处泣遗民。
再世忠清德，三朝翼赞勋。
功成不归国，就访敢忘君。
旧学严诗律，余威靖塞氛。
何当继韩奕，故吏总能文。
西第开东阁，初筵点后尘。
笙歌邀白发，灯火乐青春。
扶路三更罢，回头一梦新。
赋诗犹墨湿，把卷独沾巾。
出使第五十六
文天祥（宋代）

隔河见胡骑，朝进东门营。
皇皇使臣体，词气浩纵横。
秋夜与修公谈禅步投赠元韵酬答
邓云霄（明代）

谈禅深夜换更筹，支许从来得并游。水月空门无色相，江山僧腊自春秋。

行携短杖归西土，不用馀钱买沃洲。半偈片言同了了，谁云高论莫能酬？
饭覆釜山僧
王维（唐代）

晚知清净理，日与人群疏。
将候远山僧，先期扫弊庐。
果从云峰里，顾我蓬蒿居。
藉草饭松屑，焚香看道书。
燃灯昼欲尽，鸣磬夜方初。
一悟寂为乐，此生闲有余。
思归何必深，身世犹空虚。
太上虚皇黄庭经句法十篇寿赵师
程珌（宋代）

明年天使九街驰，御茗名薰宣玉词，
更敕仪鸾饷寿卮。我有新曲名紫芝，
会当献之凤凰池。
少与徐文学同馆万松别去二十四载一时诸子邈如晨星今秋邂逅武林因各举大白为寿题小绝以纪之
胡应麟（明代）

一毡犹记共钱塘，举白持螯思未忘。二十四年弹指过，莫教容易赋河梁。
王君贶宣徽垂示嵩山祈雪诗十章合为一篇以酬
司马光（宋代）

今秋少雨冬不雪，麦寄浮埃根欲绝。
圣主焦心闵万民，负扆不怡常膳撤。
诏书朝下遍九州，岳渎百神俱祷求。
西都留守虔群命，促驾不敢须臾留。
嵩高万仞蟠地中，海内众山无与雄。
前驱大旆拥千骑，波腾云涌来祠宫。
牲肥酒香笾豆洁，盛服斋明芦毛血。
有司执事皆萧然，宝帐神来风窣屑。
公心犹畏九阍遥，丹诚不得通于霄。
分留导从屯林麓，别张醮具登山椒。
山椒迢遰峻无极，行挽枯藤蹋危石。
万室嗷嗷悉死饥，敢惮劬劳爱余力。
天门上出俄坦平，下视一世尘杳冥。
焚香拜手倾垦恻，左右前后皆列星。
公今三守三川地，咫尽嵩高未尝至。
诘朝既毕祠祀严，暂转鸣珂历诸寺。
少林昔为达磨居，达磨英灵今有无。
廋辞流散满天下，竞以两手扪空虚。
法王魏氏离宫旧，玉刻狻猊曏犹有。
子孙宗庙皆尘灰，止见伽蓝存不朽。
会善庭隅千岁松，一极二股凌寒空。
势如鼎足争秀出，泠泠永夜吟霜风。
少室先生乐间暇，弃官来家玉峰下。
昔为浪泊据鞍人，今结东陵卖瓜舍。
溪上有堂名挂冠，四垣重复皆林峦。
呼儿扫地喜公到，随分弦歌留尽欢。
周王太子名闻久，相传羽化缑山首。
鹤飞笙远窅无迹，遗庙今人空沥酒。
公来本不事遨嬉，周流闾里询疲羸。
亲呼令长嘱赤子，勿贪荣利穷鞭苔。
境中群望无不走，回辔仍过鉴龙口。
奉先暮投林日曛，浥涧晨征辙冰厚。
归来新诗盈一编，明珠大贝相属聊。
此行虽不从公后，历历胜游皆目前。
闭户
陈郁（宋代）

会到心清有妙香，蒲团纸帐任更长。
闭门不受庭前月，分付梅花自主张。
相和歌辞。子夜四时歌四首。秋歌
陆龟蒙（唐代）

凉汉清泬寥，衰林怨风雨。愁听络纬唱，似与羁魂语。
永叔内翰见过
梅尧臣（宋代）

我居城东隅，地僻车马少。
忽闻大尹来，僮仆若惊鸟。
入门且坐笑，丰颊光皎皎。
问我餐若何，依旧抱糜{左麦右少}。
问我诗若何，亦未离缠绕。
我庭有蔾苋，不堪秣騕褭。
我壶无醪醴，不能犒介绍。
乃喜百事稀，来此与世矫。
固非傲不往，心实压扰扰。
布袋和尚赞 其一
释智愚（宋代）

一肩驼不起，两脚走如飞。业风交辊笑嘻嘻，问渠是谁渠不知。
子玉种牵牛花于余窗前虽为梧桐蔽日影著花不多而绿阴满窗亦可爱也
陈曾寿（清代）

凉归高树罢蝉吟，小院蜗居亦静深。积雨扫除三伏事，牵牛成静一窗阴。

功成欲退疏纨扇，别久相亲展薄衾。节近重阳气清肃，好山何处可登临。
寄江东运使唐察院
释居简（宋代）

勋业可曾看晓镜，垂虹回首鉴澄波。明鲜叵惜随时染，瞑眩其如变證何。

舌在未忘输谔谔，边储聊复办多多。骄嘶只识瑶池路，仗下如何噤得他。
饮酒二十首同苏翰林先生次韵追和陶渊明九
晁补之（宋代）

城东故盐渠，自昔谁所开。
似说全盛时，邈焉一长怀。
穿渠引江水，此计未为乖。
千帆竞暮入，集浦如乌栖。
万畴分白浪，嘉稻擢新泥。
恐此太多事，且当寄嬉谐。
疏通养鱼鸟，花柳共低迷。
时时载酒往，江上亦忘回。
次韵和马总戎都龙纪胜四绝句 其一
丘逢甲（清代）

猎猎西风旧战场，星碉云堡靖山梁。纪功合有磨崖笔，曾受蛮师十万降。
法曲献仙音 天气乍秋，微凉生夕，怀周莲伯
蒋春霖（清代）

云薄铺凉，露轻晞月，帘挂碧天秋浅。倚鹤琴闲，照萤灯瘦，依依梦随蕉扇。

念极浦、人归后，西风片帆远。

恨疏懒。趁扁舟、又孤游兴，频冷落、湖山旧时鸥伴。

清雾湿屏纱，絮荒庭、虫韵凄婉。万感烟鸿，寄相思、梧叶怕剪。

对空江残角，一夜蓼花红怨。
题磁岭海棠花
温庭筠（唐代）

幽态竟谁赏，岁华空与期。岛回香尽处，泉照艳浓时。

蜀彩淡摇曳，吴妆低怨思。王孙又谁恨，惆怅下山迟。
翠芳园
董嗣杲（宋代）

翠挹南山树石苍，五花亭外万花芳。
云芝栱斗晴檐湿，金字屏风水榭凉。
柳接苏堤无空地，萍侵兰枻有深坊。
未几移築仙宫邃，一本红查委路傍。
分题龙宫宝石送陈庭学之官成都
释宗泐（明代）

成都山水区，龙宫遗宝石。苔藓滋古纹，波涛含润色。

骊珠化海滋，神变安可测。想当听经时，云寒夜堂寂。

蜀中天下险，兵戈屡充斥。城郭虽已非，此石尚如昔。

京华岁将阑，万里送行客。时清卫府间，搜奇抚陈迹。

平生独往愿，蹉蛇头半白。怅望西南天，空惭远飞翼。
外姊赵夫人智量
吕本中（宋代）

故人前去冢累累，为恨为忧未肯归。从有青山可藏骨，却无红泪与沾衣。

饶三笑汝参禅误，晁四怜渠祝发非。犹胜同侪二三子，枉随秋草闭斜晖。
呈范子镇同年
韦骧（宋代）

白日当时共得仙，清樽未倒且留连。间关益部君今去，后会轻论又几年。
南山沈廉宪以豸币贶贺
区元晋（明代）

铃阁风清夜不惊，洱云万里重长城。玉存幸赖昆炎熄，狼殪犹长虎暴横。

每颂甘棠春已满，式承金豸馈非轻。明朝鞍马辞公去，还把绨袍说此情。
浣溪沙（用吴叔永韵）
洪咨夔（宋代）

细雨斜风寂寞秋。黄花压鬓替人羞。归舟云树负箜篌。

燕子楼寒迷楚梦，凤皇池暖惬秦讴。暮云凝碧可禁愁。
己未春日山居杂兴十二解 其十二
杨万里（宋代）

一春两脚滞东园，柳绊花牵不暂闲。今日酽晴天气好，杖藜看水更看山。
汶阳道中
文天祥（宋代）

积雨不肯霁，行陆如涉川。
青毡纩我后，白毡覆我前。
我欲正衣冠，两手如纠缠。
飞沫流被面，代我泣涕涟。
鸿雁纷南翔，游子北入燕。
平楚渺四极，雪风迷远天。
昔闻济上军，又说汶阳田。
我今履其地，吊古怆苍烟。
留别成父弟以贫贱亲戚离为韵五首
赵蕃（宋代）

今年岁大熟，谷价率以贱。
富家积囷仓，贫自无饱饭。
悲哉五斗图，去矣千里远。
四民士为先，今乃愧工贩。
送琛老住硖山
释居简（宋代）

珍御权收挂垢衣，憨憨稳放一头低。全身直入草里辊，东倒何妨复擂西。
上元後连数日小雨作寒戏作
陆游（宋代）

拟拨残书出郭行，浮云忽已败春晴。
穷阎今雨无车马，卧听深泥溅履声。
世难容
曹雪芹（清代）

气质美如兰，才华馥比仙，天生成孤癖人皆罕。你道是啖肉食腥膻，视绮罗俗厌；却不知，太高人愈妒，过洁世同嫌。可叹这，青灯古殿人将老；孤负了，红粉朱楼春色阑。到头来，依旧是风尘肮脏违心愿。好一似，无瑕白玉遭泥陷；又何须，王孙公子叹无缘。
读《史记》四十首 其二十 腐儒对
张晋（清代）

臣何跪言，天下已定，项籍诛九江，王布今剖符。陛下乃欲折臣之功，谓臣为腐儒。

忆昔彭城战不利，陛下出梁至于虞。私计天下事，环顾左右无足图。

臣时为谒者，欲效区区请使淮南。陛下幸听臣言，不以臣为愚。

臣诚腐儒乃与二十人俱，布从臣策，与臣问道归汉，遂许陛下以驰驱尔。

时若不用腐儒，纵有骑五千卒五万，陛下能取淮南无？

臣何独掉三寸舌，骑兵步卒皆不如。今天下已定，陛下于臣无所须。

呜呼！陛下于臣虽无须，前事俱在不可诬。奈何折臣之功，谓臣为腐儒。
题吉昌桥
王九龄（宋代）

一水长流出涧溪，从山绵密与云齐。
武陵桥上观春色，自笑刘郎去路迷。
谢人寄双桂树子
欧阳修（宋代）

有客赏芳丛，移根自幽谷。
为怀山中趣，爱此岩下绿。
晓露秋晖浮，清阴药栏曲。
更待繁花白，邀君弄芳馥。
祝大夫解房州印过山有颂次韵
饶节（宋代）

年来养病卧岩阿，多谢庞公尽室过。若询击竹家风事，休把虚空更撮摩。
儒生墓
王齐舆（宋代）

儒生骨朽名犹在，高冢相望已乱真。
只认夜深萤聚处，便应泉下读书人。
感皇恩
臧余庆（宋代）

交广出沉香，路遥难致。何况卑人更不易。寿星香帕，我又几曾识置。有般祝寿底，忒忔戏。

剪下一张，池州表纸。捻得轻圆更滑腻。五双纸捻，管打十个喷嚏□□□□儿，一百岁。
扈跸词三十二首 其三十 赵州闻柏乡驻跸
陆深（明代）

回銮分日第邮程，御辇常兼四站行。圣旨特怜人马乏，柏乡驻跸道栾城。
友梅吴编校寿宫之侧筑庵曰全归有诗十咏敬次
杨公远（宋代）

达人谋事岂踌躇，寿域天开不费鉏。
结得庵成无点俗，栽梅时竹当幽居。
句
赵蕃（宋代）

王家碧香酿，刘尹建安诗。
春坡卧犬图题和朱素人韵
莫瞻菉（清代）

猎罢春眠衬落红，耻随狸隐绣帘栊。主恩报后金铃解，溷迹桃源洞府中。
三洲岩
唐弼（宋代）

峒里光阴经几春，峒前苍木垂千寻。
不知空谷当年事，谁识庞眉处士心。
残月照人吞远徼，晚风吹梦入幽岑。
我来须访神仙宅，好听云端环佩音。
童丱须知 其六
史浩（宋代）

妇人自处只闺房，车马宁须侈闹装。莫与他人争富贵，从来俭素足辉光。
送卢评事婺州省觐
权德舆（唐代）

知向东阳去，晨装见彩衣。客愁青眼别，家喜玉人归。

漠漠水烟晚，萧萧枫叶飞。双溪泊船处，候吏拜胡威。
送魏八
高适（唐代）

更沽淇上酒，还泛驿前舟。
为惜故人去，复怜嘶马愁。
云山行处合，风雨兴中秋。
此路无知己，明珠莫暗投。
邑涯邢公八帙 其二
葛昕（明代）

作伴求羊足隐沦，素书丹灶百年身。德培天汉三珠树，庆衍仙班几玉麟。

皤鬓鹤颜清岳岳，峨冠豸绂乐申申。遥知舞綵添筹处，一曲歌鸣万洞春。
试院九日次王茂材丞公韵兼呈翁沂伯广文
喻良能（宋代）

秋杪仍新霁，天涯忆故乡。
少陵三坐客，太白两重阳。
深院日复日，寒花黄未黄。
昔年吹帽饮，今日读书床。
观蛮童为伎之作
王翰（唐代）

长裙锦带还留客，广额青娥亦效颦。

共惜不成金谷妓，虚令看杀玉车人。
桐城青山裴山人枉步见寻兴尽遽归
郭祥正（宋代）

门外青山是我山，手携筇杖只今还。岩花落尽莺啼懒，纸帐孤灯梦亦閒。
石盆寺
李含章（宋代）

巨石何年琢，为盆势莫裁。圆疑通泽国，深可并天台。

法水长时满，青莲向日开。无人知此喻，寂寞首空回。
和潘通甫颐斋书事
韦骧（宋代）

簿领羁拘日少休，江山清兴未能酬。宓琴希弄缘谁咎，陶柳不能还自谋。

谩道庸庸多后福，岂甘泛泛祗随流。高轩一过尘襟爽，旋折堂萱记酒筹。
题常乐寺
唐求（唐代）

桂冷香闻十里间，殿台浑不似人寰。

日斜回首江头望，一片晴云落后山。
岩桂二首
曾几（宋代）

栗玉黏枝细，青云翦叶齐。
团团岩下桂，表表木中犀。
江树风萧瑟，园花气惨恓。
浓薰不如此，何以慰幽栖。
既和二诗复成二绝 其二
曹家达（清代）

乡情无问江南北，各采芳馨驿使逢。道上西风秋八月，浪传花信下吴淞。
偈颂九首
释如净（宋代）

妙音观世音，具足神通力。
十方诸国土，无刹不现身。
题琅邪亭
孙觌（宋代）

十里云烟山绕郭，一川风雨树参天。渐看绿笋穿林出，已见新荷弄水圆。

逐客讵堪分竹使，疲氓正合用蒲鞭。郡僚若得岑公孝，便欲烧香闭閤眠。
山坡羊·长安怀古
赵善庆（元代）

骊山横岫，渭河环秀，山河百二还如旧。
狐兔悲，草木秋；秦宫隋苑徒遗臭，唐阙汉陵何处有？
山，空自愁；河，空自流。
海月楼坐雨
顾横波（清代）

香生帘幕雨丝霏，黄叶为邻暮卷衣。粉院藤萝秋响合，朱栏杨柳月痕稀。

寒花晚瘦人相似，石磴凉深雁不飞。自爱中林成小隐，松风一榻闭高扉。
过汜
文彦博（宋代）

济世安民主，擒充执窦归。山川遗气象，史册动光辉。

原庙今昭德，群雄昔畏威。虎牢名自久，牛口谚应非。

关塞侔天险，封疆介日围。特吟摩诘句，度水柳依依。
送夫四绝句
斗娘（明代）

走马离违日，黄花正晚秋。
君心宜自适，莫为妾多忧。
送董稼山二首
陈著（宋代）

三年一去西山云，一见欲别心知熏。
劝君且为更上酒，何时得与细论文。
宜春台呈太守陈次明
孙觌（宋代）

闻说宜春好，层台试一登。陇泉悲瑟瑟，松雪见层层。

孤绝烟中寺，微茫树下僧。诗工传写妙，不数画师能。
过温汤
石介（宋代）

骊山山下水洋洋，一勺之多解破唐。
敢告后人商鉴近，温汤今日是唐汤。
郎子云酒熟同李茂卿史正之豪取不许
李俊民（金朝）

爱钱措大眼孔小，病酒先生舌本乾。债是寻常谁不有，囊嫌羞涩且留看。

三人未必一人损，豪气难忘习气酸。毦氉相逢欲空去，从来如此四并难。
摸鱼儿 寿留仙
严绳孙（清代）

似仙源、桃花零乱，武陵一棹重驻。玉堂铃索花砖日，旧是先生游处。

愁如絮。消受尽、五湖烟月三湘雨。君恩再许。教领袖词流，双椽烛底，洒翰继迁固。

喜不改，张绪当年风度。柳弧依旧悬户。交疏月转传筹饮，坠遍玉河红露。

支机浦。早看取、七香车上山眉妩。离情休诉。只此恨重偿，双纹簟展，肯放早朝去。
和卿赠别次韵答之
韩淲（宋代）

两岸春风暖，山花水喷泉。归期虽较晚，行乐肯输先。

来燕知犹未，宾鸿信欲遄。故人诗送我，吟思满江天。
接盏天兴殿
任希夷（宋代）

遥望黄袍赭色鲜，微臣先已立钧天。
褥帝跪接金杯酒，衣上浓熏宝篆烟。
阊阖才囘红曲盖，琐扉亟骤锦鞍鞯。
今晨特为君王霁，羽仗方停又沛然。
玉阶怨
虞炎（南北朝）

紫藤拂花树，黄鸟度青枝。思君一叹息，苦泪应言垂。
边词十三首（并客燕时到马水口及宣府之作）
徐渭（明代）

汉军争看绣裲裆，十万弯弧一女郎。
唤起木兰亲与较，看他用箭是谁长。
午日内赐扇并綵缕
倪谦（明代）

五日垂绅侍晓朝，明时恩赉喜亲遭。彤庭新赐蓝笺扇，茧馆初分綵线绦。

绮席瑛盘堆角黍，玉壶金盏出葡萄。醉归马上仙风软，犹觉天香袭锦袍。
腊日宣诏幸上苑
武则天（唐代）

明朝游上苑，火速报春知。
花须连夜发，莫待晓风吹。
偈二首
释可封（宋代）

衲僧家，端的别，
脊梁铸就浑刚铁。有饭逢饥即便餐，
有话逢人即便说。阿呵呵，
如何说，今朝又是新阳节。
墨菊二首 其二
李东阳（明代）

画菊不画香，香空讵堪掬。画菊不画色，色似花已俗。

都无色香不，安用此为菊。登堂见孤标，入手疑可触。

自非识菊者，但看桃李足。古色今不知，世人空有目。
题唐氏所藏崔白画雪中山水
李纲（宋代）

我昔曾为阳羡游，正值雪花大如掌。开门恍讶天地白，云涌群山入书幌。

铜官远并玉峰寒，罨画暗流冰片响。千岩万壑争出奇，应接高低迷俯仰。

十年不到浙江西，寤寐胜游劳梦想。大梁崔白岂善幻，断取山川移异壤。

当时眼界无尽观，都在一幅生绡上。南方炎热瘴疠地，使我翛然毛骨爽。

天光惨淡阴气凝，片片飞花来苍莽。毫端造化成六出，不比馀工得其髣。

连峰合沓波涛翻，负雪崔嵬几千丈。谷幽草木枝干老，岩曲楼台檐角敞。

溪头水落正石出，暮霭沉舟暗鱼网。山墙野壁茅屋深，风飏青帘如五两。

买鱼酌酒者谁子，应有幽人坐同飨。平生爱雪喜山水，对此乍觉神情恍。

明窗静看久愈妍，似倩麻姑为爬痒。一时名手真绝艺，妙处工夫谁与赏。

生前裘马颇萧条，身后丹青空倜傥。惠崇声价亦相先，滕薛未知当孰长。

我家梁溪富溪山，雪里寒光含万象。每同子猷乘小艇，不数王恭披素氅。

故山猿鹤会相思，感物兴怀增勇往。时平事定归去来，安得飞翰出尘鞅。
广陵留别友人
王鸣雷（明代）

衰颜顾盻即平生，况复悠悠行客情。瓜步晚云愁独雁，邗沟寒雨暗双旌。

深秋读易闻流水，落日看碑对古城。惆怅一尊向谁尽，故人相别易沾缨。
雨中泊舟枫桥遥对虎阜
胤禛（清代）

维航枫桥晚，悠然见虎邱。塔标云影直，钟度雨声幽。

僧舍当门竹，渔家隔浦舟。茫茫吴越事，都付与东流。
游服者二绝
苏籀（宋代）

墨绿螺青金翠耀，鬻讴沽笑泥娱邀。
兹辰傥卜吾髯夜，陶写醉醒双凤嘈。
上宣副定甫十二韵
汪梦斗（宋代）

建邺古都会，东南气势雄。宣流分汉使，礼乐有周公。

自是通儒术，元非急治功。一江秋色外，九郡月明中。

云泽遍田里，声华彻昊穹。藩方小盘薄，廊庙即舂容。

力可安燕祚，学能传孔宗。经纶方寸起，勋德古人同。

妄息五官寂，灵存万虑空。井寒那起浪，木静不惊风。

定者心之主，行兮用以充。苍生望霖雨，宁久蛰泥龙。
西江月（再和）
李曾伯（宋代）

排遣新寒有酒，追寻旧隐无人。四山朔吹又冬鸣。吹送午钟余韵。

过眼霜高木落，寄心月驶云行。归欤闭户饱藜羹。世事华胥一枕。
杂感六首 其二
陆游（宋代）

士生诵二典，恍若生唐虞。升降奉玉帛，可否闻吁俞。

阙里得其传，功与造化俱。孰知千载后，乃尊重译书。
武陵开元观黄炼师院三首
王昌龄（唐代）

松间白发黄尊师，童子烧香禹步时。

欲访桃源入溪路，忽闻鸡犬使人疑。

先贤盛说桃花源，尘忝何堪武陵郡。

闻道秦时避地人，至今不与人通问。

山观空虚清静门，从官役吏扰尘喧。

暂因问俗到真境，便欲投诚依道源。
滴滴金
史铸（宋代）

未见秋来花便开，人言因露作根荄。
千团万点枝头坠，尽化黄金出土来。
春苦风雨
王洋（宋代）

东君始造家，积累亦不细，
一从潜阳兴，黄钟本根蒂。
二十四信风，以有此红翠，
如何纵飘败，不作苞桑计。
风雨不令子，豪猛但适意。
万紫杂千红，用供一日费。
一日费尚可，矜侈不少置。
岂惟困芳菲，桑麻亦憔悴。
沟塍浮新秧，荡摇失生意。
无乃大伤和，行败乃翁事。
愿言期少安，百物思吐气。
吾不若讼谗，唯图保终岁。
王之相妻绣佛续汪司马作偈
欧大任（明代）

阿弥陀佛清净土，老婆功德日绣组。慈悲悯念为永除，九十九亿劫罪苦。
曲玉管·陇首云飞
柳永（宋代）

陇首云飞，江边日晚，烟波满目凭阑久。一望关河萧索，千里清秋，忍凝眸？(一望 一作：立望)
杳杳神京，盈盈仙子，别来锦字终难偶。断雁无凭，冉冉飞下汀洲，思悠悠。
暗想当初，有多少、幽欢佳会，岂知聚散难期，翻成雨恨云愁？阻追游。每登山临水，惹起平生心事，一场消黯，永日无言，却下层楼。
次韵孙长文泊姑苏馆
范成大（宋代）

读书窗下一灯残，忽有诗来为暖寒。
闻道扁舟春共载，雪云虽冷不相干。
寄陈澈计议二首
刘克庄（宋代）

匹马单鎗去复还，天生此士济时艰。
如何方奏淮夷雅，又遣行歌蜀道难。
兜刺史谁修废庙，汉将军尚有荒坛。
会当露布西陲捷，师拥斋旄客换班。
新树兰蕙葩
佚名（两汉）

新树兰蕙葩，杂用杜蘅草。
终朝采其华，日暮不盈抱。
采之欲遗谁？
所思在远道。
馨香易销歇，繁华会枯槁。
怅望何所言，临风送怀抱。
书林十景诗
谢枋纹（宋代）

路盘屈曲蛇行惊，岭危崒嵂龟纹真。
俯窥毛悚超宇宙，仰扪手纹探星辰。
斜阳堕块硃砂魄，暮霞几缕胭脂色。
来朝海气汎扶桑，拥出金轮光赫赫。
次韵言怀
陈造（宋代）

房陵回首望淮东，物土人情未易同。
比屋蜂悬人带瘿，乱山戟易势凌空。
污鲰共餍川人食，简朴仍存太古风。
破我残年七百日，尽抛诗卷酒杯中。
钓矶怀古十章 其二 任公子
杨杰（宋代）

机深谁及任公子，浙水苍梧饱巨鳞。鲵鲋不吞钩上犗，一年笑杀海边人。
张书绅与范予瞻论余十余年来戎马，颇为劳苦孤危，有诗见赠。读之怆然，因成二首
张煌言（明代）

屈指劳生四十强，惊魂歧路总堪伤！河山萧瑟平原帜，江海苍茫下濑航。

国破龙蛇都失穴，时危狼狈每依墙。盟坛今日谁雄长？敢说邢茅亦雁行！
又和二月五日夜风雪
司马光（宋代）

春风正豪怒，夜雪复飘扬。勿使羁愁乱，自知清兴长。

帘疏声淅沥，灯冷晕微茫。此夕牛衣客，成名不可忘。
挽英宗皇帝词 其二
胡宿（宋代）

顺斗临天下，乘云厌世间。异香消甲帐，奇药隔仙山。

神策良难问，訾黄不可攀。西流终古恨，伊洛共潺潺。
相和歌辞。长门怨
吴少微（唐代）

月出映曾城，孤圜上太清。君王春爱歇，枕席凉风生。

怨咽不能寝，踟蹰步前楹。空阶白露色，百草塞虫鸣。

念昔金房里，犹嫌玉座轻。如何娇所误，长夜泣恩情。
古风其三十
李白（唐代）

玄风变太古。
道丧无时还。
扰扰季叶人。
鸡鸣趋四关。
但识金马门。
谁知蓬莱山。
白首死罗绮。
笑歌无时闲。
绿酒哂丹液。
青娥凋素颜。
(上二句一作
萋萋千金骨。
风尘凋素颜。)
大儒挥金椎。
琢之诗礼间。
苍苍三株树。
冥目焉能攀。
偈颂八十五首
释妙伦（宋代）

五峰影里，双涧声中。
有大宝藏，八面玲珑。
早行
王观（宋代）

鸡唱催人起，又生前去愁。路明残月在，山露宿云收。
村店烟火动，渔家灯烛幽。趋名与趋利，行役几时休。
隆山塔院
李思衍（宋代）

峰顶浮图第几重，四天尘界尽虚空。
县居岛屿萦回处，海在烟霞叆叇中。
浴水垂盘晒谷日，轰雷鼙鼓怒涛风。
蓬莱咫尺兰干底，平步长桥跨玉虹。
六月十四日大雨连朝
曾几（宋代）

黄金北斗高，何似六月雨。
举头看云霄，此秘初未睹。
今晨沛然下，其势莫能御。
既蠲人郁陶，又长我禾黍。
谁言为郡乐，病不对樽俎。
似为神所怜，用是娱悦汝。
缁黄諠讽诵，巫觋乱呼舞。
惠然从风来，兹事一不举。
临民多秕政，何道致如许。
稽首谢皇天，倾心奉明主。
会集孙少涧山房
王以悟（明代）

何处德星聚，今朝大会开。烟村历涧道，古洞傍林隈。

董子下帷愤，长沙治世才。四方政多事，碌碌亦何哉。
溪行
方岳（宋代）

宇宙一传舍，日月双车轮。
人於万古中，何翅肘屈伸。
颜跖有不同，同作松下尘。
吾年已如此，几见花柳新。
江南曲
宋无（元代）

遥天碧荡荡，远草绿愔愔。
并作相思海，春来一样深。
中秋九日得晴字
梁士楚（元代）

九十分秋夜气清，半轮沧海试新晴。东窗漏转花移影，南浦风新雁有声。

千里美人圆缺恨，一尊词客古今情。相呼莫厌枫林醉，玄鬓年来祇自惊。
园全怀全许二校书
张羽（明代）

市朝非我恋，此地养疏慵。园古苔连竹，窗明雪在松。

素帷生道意，清镜长衰容。不见羊求过，空寻旧屐踪。
绮罗香·办一枝藤
赵必?（宋代）

办一枝藤，蜡一双屐，纵步翠微深处。无限芳心，付与蜂媒蝶侣。红堆里、杏脸匀妆，翠围外、柳腰娇舞。有吟翁、热恼心肠，肯拈出、美成佳句。九十光阴箭过，趁取芳晴追逐，春风杖屦。消得几番，风和雨、春归去。怅莺老、对景多愁，倩燕语、苦难留住。秋千影里送斜阳，梨花深院宇。
归来二首儿子创小楼以安老者 其二
戴复古（宋代）

破屋不可住，如何著老身。喜于乔木下，见此小楼新。

山好如佳客，吾归作主人。摩挲双脚底，无复踏红尘。
杂曲歌辞。闺怨词
白居易（唐代）

朝憎莺百啭，夜妒燕双栖。不惯经春别，谁知到晓啼。

珠箔笼寒月，纱窗背晓灯。夜来巾上泪，一半是春冰。

关山征戍远，闺阁别离难。苦战应憔悴，寒衣不要宽。
浣溪沙
王千秋（宋代）

亲染柔毛擘彩笺。自怜探得恶因缘。一尊重许笑凭肩。

往事已因花屡褪，新欢闻似月常圆。休休休更苦萦牵。
雪树
李新（宋代）

巴山雪树惨黄云，剑甲参差百万军。
不用寒光苦凌铄，若论官况冷於君。
陈推官幽居十咏·松径閒步
王炎（宋代）

两行松盖遮护，下有苍苔地衣。
试我青鞋布袜，支筇却立忘归。
水调歌头
袁绶（清代）

知己最能得，况复本连枝。襟怀磊落相似，真伪任人嗤。

两载花吟月醉，犹记围炉煮雪，赋茗斗新词。行雁聚还散，重见在何时。

霜飙紧，衰草尽，夕阳微。离筵相对无语，别绪乱如丝。

此去乌亭鹭堠，珍重风餐水宿，眠食自扶持。逢鲤寄芳讯，早慰倚闾思。
将至地黄滩
杨万里（宋代）

未到地黄滩，十里先闻声。
樯竿已震掉，未敢与渠争。
舟人各整篙，有如大敌临。
搴篷试一望，溅雪纷淙琤。
乃是水磑港，为滩作先鸣。
真滩定若何，老夫虚作惊。
中秋夜同诸君镇海楼玩月
胡应麟（明代）

缥缈银蟾落庾楼，凭高一望海云收。千林露色天如洗，万井河光地欲流。

大漠旌旗谁倚啸，长门环佩迥添愁。追陪正忆群公语，莫讶胡床竟夕留。
初夏同孝叔游普光寺
张伯玉（宋代）

鱼跳莲叶青钱小，雪压花枝玉燕参。
细草使轓瞻鹿扰，微风池果落莺含。
满瓯春苟浮仙露，一点尖峰滴翠岚。
却逐归舟更多景，晚来雌霓挂寒潭。
夏日即事
徐侨（宋代）

桃藤下上蚁行暑，竹影浮沉龟荫凉。步缓幽塘成小立，清风微度藕花香。